VIITASAAREN VAMMAISNEUVOSTON LAUSUNTO HALLITUKSEN ESITYKSEEN LIIKENNEKAAREKSI

Viitasaaren vammaisneuvosto toteaa Invalidiliiton lausunnon olevan kattava ja myös vammaisneuvoston näkemysten mukainen.

Viitasaaren vammaisneuvosto haluaa nostaa erityisesti esille kysymyksen siitä, miten jatkossa turvataan haja-asutusalueella kuljetuskaluston (taksit) riittävyys, mikäli kilpailu vapautuu täysin. Asemapaikoista luopumisen myötä korostuu riski siihen, että haja-asutusalueilla ei jatkossa ole kattavaa taksipäivystystä. Vammaisneuvosto haluaa myös korostaa minimivaatimusten tärkeyttä kaluston laatuun liittyen sekä kuljettajan pätevyydelle asetettavat laatukriteerit, koska vammaisten henkilöiden kuljettaminen turvallisesti vaatii erityisosaamista ja tarkoituksenmukaista kalustoa.

Pienissä maaseututaajamissa ei ole käytettävissä esteetöntä joukkoliikennekalustoa, joten myös mahdollisuus yksilöllisiin palveluihin on jatkossakin turvattava, jotta yhdenvertainen palvelu vammaisille toteutuu.

Hyvänä mahdollisuutena kehitettävänä asiana vammaisneuvosto näkee lipputuotteiden yhtenäistämisen valtakunnallisesti. Myös avustajien kohtelun tasapuolisuus asuinkunnasta tai valitusta liikkumistavasta riippumatta nähdään tärkeänä kehittämiskohteena.

Viitasaarella 23.5.2016

Viitasaaren vammaisneuvosto